
Σύμφωνα με δημοσιεύματα του ημερήσιου τύπου, αλλά και σχετικές δηλώσεις του προέδρου Ιχθυοκαλλιεργητών Ουγγαρίας, κου Ferenc Lévai, παρατηρείται έλλειψη ιχθυηρών στην αγορά. Η έλλειψη αποδίδεται κυρίως στην αυξημένη κατανάλωση των τελευταίων μηνών σε συνδυασμό με την απότομη  αύξηση των εξαγωγών. Ο κ. Lévai, τονίζει ότι οι ιχθυοκαλλιεργητικές μονάδες της Ουγγαρίας δεν μπορούν να ανταποκριθούν επαρκώς στην αυξημένη ζήτηση και προβλέπει επιδείνωση της κατάστασης τους καλοκαιρινούς μήνες. Η μειωμένη παραγωγή των ιχθυοκαλλιεργειών, πάντα σύμφωνα με τον κ. Lévai, οφείλεται σε ζημιές που προκάλεσαν οι κορμοράνοι (υδρόβια πτηνά). Στην αγορά, η μειωμένη προσφορά ιχθυηρών οδήγησε σε αύξηση των τιμών κατά 10% σε σχέση με την αντίστοιχη περσινή περίοδο, ενώ κάποια είδη, των οποίων οι εξαγωγές αυξήθηκαν σημαντικά (π.χ. κυπρίνος), απουσιάζουν εντελώς από τα ιχθυοπωλεία. 
Ως γνωστόν, τα ελληνικά προϊόντα ιχθυοκαλλιέργειας που είναι υψηλής ποιότητας και διατροφικής αξίας, εξάγονται σε περισσότερες από 32 χώρες. Η ελληνική παραγωγή αντιπροσωπεύει πάνω από το 60% της παραγωγής τσιπούρας και λαβρακιού στην Ε.Ε. και σχεδόν το 30% της διεθνούς παραγωγής. Αντίστοιχα ισχυρή είναι και η εξαγωγική δραστηριότητα του κλάδου. Το 2017 οι ελληνικές εξαγωγές άγγιξαν τους 91.000 τόνους, εκ των οποίων το 98% διοχετεύτηκε σε αγορές της Ε.Ε. Με δεδομένο ότι τα ψάρια και τα αλιευτικά προϊόντα αποτελούν τον πρώτο εξαγωγικό κλάδο ζωικής παραγωγής της χώρας μας, πιστεύουμε ότι η αγορά της Ουγγαρίας, ιδιαιτέρως τώρα που σημειώνεται αυξημένη ζήτηση, ενδείκνυται ως εξαγωγικός προορισμός. Πρέπει εδώ να σημειωθεί ότι οι εξαγωγές των ελληνικών προϊόντων της δασμολογικής κλάσης της Συνδυασμένης Ονοματολογίας 0302 (ψάρια νωπά ή διατηρημένα με απλή ψύξη), έχουν σημειώσει σημαντική κάμψη τα τελευταία χρόνια (από €139 χιλ. το 2015 σε μόλις €3 χιλ. το 2018). Οι τωρινές, όμως, συνθήκες είναι ευνοϊκές για την επανάκαμψη των ελληνικών εξαγωγών προϊόντων ιχθυοκαλλιέργειας.  Επισημαίνεται ότι η Ουγγαρία εισάγει ιχθυηρά της δασμολογικής κλάσης Σ.Ο. 0302, πρωτίστως από τις Ισπανία, Τσεχία, Κροατία και Ιταλία. Το 2018 εισήγαγε ιχθυηρά συνολικής αξίας €12,8 εκ., το 2019 €8,3 εκ. και το 2020 €5,6 εκ. 
Το Γραφείο μας παραμένει στη διάθεση των Ελλήνων εξαγωγέων, στους οποίους δύναται να παράσχει χρήσιμες πληροφορίες για την ουγγρική αγορά, καθώς και στοιχεία επικοινωνίας ουγγρικών εισαγωγικών εταιρειών.

